PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/071	Bratislava 26. augusta 2008

Protimonopolný úrad Slovenskej republiky, odbor koncentrácií v správnom konaní číslo 0048/OK/2008 začatom dňa 10. 07. 2008 na základe oznámenia koncentrácie podnikateľom Flughafen Wien Aktiengesellschaft, Flughafen, 1300 Wien-Flughafen, Rakúsko, reg. č.: FN 42984 m prostredníctvom splnomocneného právneho zástupcu Mgr. Tomáša Marettu, advokáta Advokátskej kancelárie Čechová & Partners, Štúrova 4, 811 02 Bratislava, Slovenská republika, vo veci koncentrácie podnikateľov Flughafen Wien Aktiengesellschaft, Flughafen, 1300 Wien-Flughafen, Rakúsko, reg. č.: FN 42984 m a Ministerstva dopravy, pôšt a telekomunikácií SR, Námestie slobody č. 6, P.O.BOX 100, 810 05 Bratislava ,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní spoločnej kontroly podnikateľom Flughafen Wien Aktiengesellschaft, Flughafen, 1300 Wien-Flughafen, Rakúsko, reg. č.: FN 42984 m a Ministerstvom dopravy, pôšt a telekomunikácií SR, Námestie slobody č. 6, P.O.BOX 100, 810 05 Bratislava nad podnikom podnikateľa Letisko Košice – Airport Košice, a. s., 041 75 Košice IV, IČO: 36 579 343, na základe Zmluvy o kúpe akcií uzatvorenej medzi spoločnosťou PENTA INVESTMENTS LIMITED, Panagioti Symeou 6, KANIKA CENTRE, BLOCK B, 5. poschodie, byt/kancelária č. 504, P.C. 3105 Limassol, Cyprus, reg. č.: HE 158996 ako predávajúcim, spoločnosťou VIE International Beteiligungsmanagement GmbH, A-1300 WienôFlughafen, Rakúsko, reg. č.: FN207477 p ako kupujúcim a spoločnosťou Flughafen Wien Aktiengesellschaft, Flughafen, 1300 Wien-Flughafen, Rakúsko, reg. č.: FN 42984 m ako ručiteľom zo dňa 16. 06. 2008 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 2745/2008 dňa 10. 07. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ Flughafen Wien Aktiengesellschaft, Flughafen, 1300 Wien-Flughafen, Rakúsko, reg. č.: FN 42984 m (ďalej len „VIE“) prostredníctvom splnomocneného právneho zástupcu Mgr. Tomáša Marettu, advokáta, Advokátska kancelária Čechová & Partners, Štúrova 4, 811 02 Bratislava (ďalej len „právny zástupca“), oznamuje nadobudnutie spoločnej kontroly podnikateľom VIE a Ministerstvom dopravy, pôšt a telekomunikácií SR, Námestie slobody č. 6, P.O.BOX 100, 810 05 Bratislava (ďalej len „MDPT SR“) nad podnikom podnikateľa Letisko Košice – Airport Košice, a. s., 041 75 Košice IV, IČO: 36 579 343 (ďalej len „KSC“), ku ktorej došlo na základe Zmluvy o kúpe akcií uzatvorenej dňa 16. 06. 2008 medzi spoločnosťou PENTA INVESTMENTS LIMITED, Panagioti Symeou 6, KANIKA CENTRE, BLOCK B, 5. poschodie, byt/kancelária č. 504, P.C. 3105 Limassol, Cyprus, reg. č.: HE 158996 (ďalej len „PENTA“) ako predávajúcim, spoločnosťou VIE International Beteiligungsmanagement GmbH, A-1300 WienôFlughafen, Rakúsko, reg. č.: FN207477 p (ďalej len „VIE International“) ako kupujúcim a spoločnosťou VIE ako ručiteľom (ďalej len „Zmluva o kúpe akcií“).

Na základe tohto oznámenia sa dňa 10. 07. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0048/OK/2008, o čom úrad informoval oznamovateľa koncentrácie listom číslo 2841/PMÚ SR/2008 zo dňa 16. 07. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom číslo 2841/PMÚ SR/2008 vyzval  oznamovateľa koncentrácie o doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Oznamovateľ koncentrácie doplnil chýbajúce informácie a podklady podľa § 10 ods. 12 zákona a vyhlášky listami zaevidovanými pod číslami 3277/2008 dňa 05. 08. 2008 a 3431/2008 dňa 14. 08. 2008. 

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

VIE

Spoločnosť VIE je akciovou spoločnosťou založenou v súlade s právnym poriadkom Rakúskej republiky, zapísanou v Obchodnom registri miestneho súdu v Korneuburgu v Rakúskej republike pod registračným číslom: FN 42984 m. Spoločnosť VIE je prevádzkovateľom letiska Wien-Schwechat so sídlom Flughafen A – 1300 Wien – Flughafen, Rakúska republika. Predmetom jeho podnikateľskej činnosti je prevádzka a obsluha letiska a poskytovanie komerčných (neleteckých) služieb.

Na území Slovenskej republiky vlastní spoločnosť VIE majetkový podiel v spoločnosti KSC, ktorá je akciovou spoločnosťou zapísanou v Obchodnom registri Okresného súdu Košice I, Oddiel: Sa, Vložka č: 1289/B. Spoločnosť KSC bola založená v súlade so zákonom č. 136/2004 Z. z. o letiskových spoločnostiach a o zmene zákona č. 143/1998 Z. z. letecký zákon v znení neskorších predpisov (ďalej len „letecký zákon“) Slovenskou republikou zastúpenou MDPT SR na základe Zakladateľskej listiny dňa 26. apríla 2004. Akciová spoločnosť KSC vznikla dňa 01. 05. 2004 zápisom do Obchodného registra. Spoločnosť KSC prevádzkuje letisko Košice so sídlom Letisko Košice – Airport Košice, a. s., 041 75 Košice IV a poskytuje služby leteckej infraštruktúry, služby pozemnej obsluhy a komerčné (neletecké) služby. Nadobudnutie majetkového podielu podnikateľa VIE v podniku podnikateľa KSC schválil úrad rozhodnutím číslo 2006/FH/3/1/091 dňa 14. 08. 2008.

Vzhľadom na to, že spoločnosť VIE je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

MDPT SR

MDPT SR je podľa § 8 ods. 1 zákona č. 575/2001 Z. z. o organizácii činnosti vlády a o organizácii ústrednej štátnej správy v znení neskorších predpisov ústredným orgánom štátnej správy. Podľa článku 1 bodu 2 Štatútu MDPT SR, ktorý ustanovuje zásady jeho činnosti, zásady jeho vnútornej organizácie a vzťahy ministerstva k orgánom štátnej správy a iným právnickým osobám, je MDPT SR právnická osoba. MDPT SR kontroluje prostredníctvom práv na zastupovanie štátu v riadiacich a dozorných orgánoch výlučne alebo spoločne viacero spoločností vykonávajúcich podnikateľskú činnosť na území Slovenskej republiky. 

Z vyššie uvedených skutočností vyplýva, že MDPT SR je podnikateľom podľa § 3 ods. 2 zákona, na ktorého sa vzťahuje zákon podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 16. 06. 2008 bola medzi podnikateľmi PENTA, VIE International a VIE uzatvorená Zmluva o kúpe akcií, na základe ktorej nadobudne podnikateľ VIE International akcionársky podiel podnikateľa PENTA v spoločnosti KSC Holding, a. s., Hurbanovo nám. 5, 811 03 Bratislava, Slovenská republika (ďalej len „KSC Holding“). Spoločnosť KSC holding je holdingová spoločnosť, ktorá bola založená za účelom nadobudnutia 66 %-ného podielu na základnom imaní spoločnosti KSC, a ktorá podľa oznámenia koncentrácie vykonáva holdingové činnosti vo vzťahu k vlastníctvu akcionárskeho podielu v podniku podnikateľa KSC. 

Na základe Zmluvy o kúpe akcií nadobudne spoločnosť VIE International akcionársky podiel podnikateľa PENTA v spoločnosti KSC Holding. Vzhľadom na to, že z oznámenia koncentrácie vyplýva, že spoločnosť VIE International je výlučne kontrolovaná podnikateľom VIE, uskutočnením posudzovanej transakcie si podnikateľ VIE zvýši prostredníctvom spoločnosti VIE International akcionársky podiel v spoločnosti KSC Holding a tým dôjde k zníženiu počtu akcionárov, ktorí vykonávajú spoločnú kontrolu nad podnikom podnikateľa KSC. 

V súčasnosti vykonávajú nad podnikom podnikateľa KSC spoločnú kontrolu podnikatelia VIE a PENTA prostredníctvom spoločnosti KSC Holding a MDPT SR. Koncentráciu spočívajúcu v nadobudnutí spoločnej kontroly podnikateľmi VIE, PENTA a MDPT SR nad podnikom podnikateľa KSC schválil úrad rozhodnutím číslo 2006/FH/3/1/091 dňa 14. 08. 2008.

Na základe akcionárskej zmluvy medzi akcionármi spoločnosti KSC ako aj na základe stanov spoločnosti KSC úrad zistil, že po uskutočnení posudzovanej transakcie bude vykonávať spoločnú kontrolu nad podnikom podnikateľa KSC podnikateľ VIE prostredníctvom spoločnosti KSC Holding a MDPT SR, čo znamená, že uskutočnením posudzovanej transakcie dôjde k zníženiu počtu akcionárov kontrolujúcich podnik podnikateľa KSC avšak kvalita vykonávanej kontroly sa nezmení.

Na základe vyššie uvedeného úrad dospel k záveru, že vzhľadom na to, že uskutočnením posudzovanej transakcie nedôjde k zmene kvality kontroly vykonávanej nad podnikom podnikateľa KSC, posudzovaná transakcia nepredstavuje vznik koncentrácie. 

Z uvedeného vyplýva, že nakoľko nebola naplnená skutková podstata § 9 ods. 1 písm. b) zákona, dôvod na konanie nebol daný.

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát
Advokátska kancelária Čechová & partners
Štúrova 4
811 02 Bratislava